Man in motor by winkelsentrum doodgeskietDie polisie en nooddienste op die toneel in Westonaria waar ‘n man in sy motor doodgeskiet is. (Foto: ER24) ’n Man, vermoedelik in sy 30’s, is Saterdag laatmiddag in sy motor by ’n winkelsentrum in Westonaria in die weste van Johannesburg doodgeskiet. Kapt. Kay Makhubele, woordvoerder van die polisie, sê volgens ’n ooggetuie het ’n verdagte ná die voorval in ’n silwerkleurige motor, wat nie ver van die slagoffer se motor by die winkelsentrum geparkeer was nie, geklim en in ’n oostelike rigting weggejaag. Werner Vermaak, woordvoerder van ER24, sê paramedici het die man omstreeks 17:00 met hul aankoms op die toneel in sy motor aangetref. Die man het verskeie skietwonde opgedoen en is op die toneel dood verklaar. Makhubele sê die motief vir die moord is in dié stadium onbekend en niemand is nog in hegtenis geneem in verband met die moord nie.